পাহাড়িয়া আঁকাবাঁকা পথ দিয়ে পেটমোটা গাড়ির মতো হেলে দুলে গাড়িটি চলতে লাগল। আর আমরা জানালা দিয়ে অপূর্ব সব দৃশ্য উপভোগ করছি। উঁচু থেকে দুধের মতো সাদা সাদা জলরাশি গড়িয়ে পড়ছে। মনে হয়ে দুধের পাহাড়। এসব দেখতে দেখতে জাফলং গিয়ে পৌঁছলাম। কিছু খেয়ে সবাই ঝাঁপিয়ে পড়লাম পিয়াই নদীর অপূর্ব জলের কোলে। আমাদের সবাই ব্যস্ত। আমি যে কখন মাঝ-নদীতে চলে গেছি খেয়াল করিনি। ¯্রােতের টানে ফিরতেও পারছি না। আমাকে দেখার সময় কারো নেই। আমি বাঁচার জন্য প্রাণপণ চেষ্টা করছি। না পেরে বাঁচাও বাঁচাও বলে চিৎকার করতে লাগলাম। আমার চিৎকার আমার লোকজনের কানে না পৌঁছালেও অন্যের কানে ঠিকই পৌঁছেছে। অতি সাহসী কয়েকজন ছেলে সাবধানে সাঁতরে আমার কাছে চলে এলো। এবং আমাকে টেনে নদীর কিনারায় নিয়ে এলো। সবার সেবায় আমি মৃত্যুর দুয়ার থেকে ফিরে এসে আল্লাহর দরবারে লাখ লাখ শুকরিয়া আদায় করছি। সবাই কেনাকাটায় ব্যস্ত, আমিও সাবান, শোপিস, কয়েকটি পাহাড়িয়া ওড়না ও চাদর কিনলাম। কয়েক কেজি চা-পাতার প্যাকেট কিনলাম। গাড়িতে এসে ধরা খেলাম চা-পাতির কারণে, কেননা রঙ-গন্ধের কোনো নাম-গন্ধও নেই। গোছল শেষে কেউ কাপড় বদলাতে পারিনি। তপ্ত রৌদ্রে গায়েই শুকিয়েছি। ফেরার পথে হোটেল থেকে ভূঁরিভোজ সেরে রওনা হলাম। বিকেলে সিলেটের সত্যিকারের চা-বাগান ঘুরে দেখলাম। কমলার বাগানও সাথে দেখা হয়ে গেলো। কুলির অনুমতি নিয়ে কয়েক কেজি কাঁচা চা-পাতা চিড়ে ব্যাগে ভরলাম।